Tolong jelaskan mengenai Wiwitan dari Pierce Brosnan dalam bahasa jawa

Brosnan pisanane ketemu karo prodhuser filem James Bond Albert R. Broccoli nalika syuting For Your Eyes Only amarga Cassandra Harris - garwane sing pisanan - uga mèlu maragakake ing filem iku. Broccoli nyelathu, "Yèn dhèwèké (Brosnan) bisa akting... dhèwèké iku wong sing bakalane mathuk marisi peran Bond saka Roger Moore". Dilaporake déning Entertainment Tonight lan National Enquirer, yèn Brosnan bakalan marisi perane Moore sing liyané, ya iku dadi Simon Templar ing serial The Saint. Brosnan banjur mbantah rumor iku ing sasi Juli 1993, banjur nambahi, "paling ora aku isih ana peluang ing rong peran iku, nanging iku isih kasimpen ing pikirane wong sing saiki manggon ing Hollywood."

Taun 1986, Timothy Dalton dadi pilihan utama kanggo nggantikake Roger Moore. Nanging prajanjen kontrak karo filem Brenda Starr lan sakabehing sandiwara teater Antony & Cleopatra lanThe Taming of The Shrew sempet ndadekakeDalton ora bisa nampa tawaran iku. Minangka alternatif, Sam Neill banjur mèlu tes dadi James Bond, nanging banjur ditolak déning Albert R. Broccoli. Jebul sasuwéné setengah taun, Dalton bisa ngrampungaké syuting Brenda Starr, banjur Dlton bisa dadi James Bond saka Wales kang pisanan. Dalton banjur maragakake ing filem The Living Daylights (1987) lan Licence to Kill (1989). Dalton bakalan dikontrak kanggo telung filem Bond, sing bakalane filem katelu arep diprodhuksi ing taun 1990 lan bakalan dibabarake ing taun 1991. Nalika semana sesirah kang wis kababar wing masarakat ya iku The Property of a Lady (kang kalebu salah siji carita cekak karya Ian Fleming), nanging pungkasané ora tau dikonfirmasi déning pihak EON Productions. Lakuning carita direncanakake bakalan ngrembug babagan penghancuran laboratorium kimia ing Sekotlan, lan Bond ngumbara menyang London, Tokyo, lan Hong Kong. Nanging, filem iki banjur ora sida digawé sawisé United Artists/MGM perang karo EON Productions suwéné patang taun. Perang iki rampungan ing awal taun 1994, kontrak Dalton karo EON Productions wis entek, lan ing tanggal 7 Juni 1994, Brosnan dibabarake kanthi resmi dadi aktor kaping lima kanggo perane dadi James Bond.

Impian jaman cilik kang dadi kasunyatan

Brosnan nandhatangani kontrak filem James Bond cacahé telung sesirah kanthi tambahan pilihan kanggo filem kaping papat. Brosnan pisanan dadi Komandan Bond ing filem taun 1995 kang judhule GoldenEye banjur olèh akèh pujian saka kritikus. Kritikus James Berardinelli nggambaraké Brosnan dadi "wong kang bisa ngrampungaké ngapiki saka pemain sadurungé" kanthi bakat kapinteran alami kang diduwèni déning Komandan Bond. GoldenEye bisa kasil éntuk pendapatan kotor gedhene 350 yuta Dolar AS ing sakabehing donya. Film iki dadi filem kaping papat kang paling laris ing donya taun 1995, lan kalebu filem James Bond paling laris nalika semana.

Ing taun 1996, Brosnan nggawe omah produksi filem kang aran "Irish DreamTime" bebarengan karo Beau St Clair. Sawisé telung taun perusahaan iku bisa mbabarake filem pisanan kang judhule The Thomas Crown Affair, kang bisa kasil sukses ing pasaran box-office. Brosnan banjur maragakake dadi James Bond manèh ing filem Tomorrow Never Dies (1997) lan The World Is Not Enough (1999), kang uga lumebu ing box-office. Ing taun 2002, Brosnan tampil kaping papat dadi Bond ing filem Die Another Day. Nalika promosi, Brosnan nyritakake yèn dhèwèké péngin nerusaké perane dadi James Bond, kanthi merujuk marang Sean Connery kang nganti kaping nem maragakake James Bond.

Brosnan tau takon marang EON Productions nalika nampa peran Bond, intine apa bakalan diidini yèn makarya ing proyek-proyek filem saliyané James Bond. Panjaluke iku diestonake kamangka saben filem Bond dibabarake, Brosnan uga katon ing saliyané rong filem utama liyané, uga filem kang diprodhuksi déning Brosnan dhéwé. Brosnan katon ing sapérangan sesirah filem, antarané dadi ilmuwan ing filem besutan Tim Burton kang judhule Mars Attacks!, ahli vulkanologis ing Dante's Peak lan ing Grey Owl, ya iku filem biografi Archibald Stansfeld Belaney saka Inggris kang njupuk jeneng Ojibwa Grey Owl banjur dadi salah siji konservasionis pisanan saka Kanada.